Цанко Церковски
Слънцето закри се

chitanka.info

Слънцето закри се

в срещните гори;

месеца яви се

и нощта здрависа

с бисерни зари.

Рой звездици ясни

греят с чуден плам

и с очици страстни

на света прекрасни

чудят се оттам.

Тихо си повява

вечерний ветрец,

лъха и зашава

в китната дъбрава

сетний тих листец…

Вей, ветрец, прохладно,

лъхай благодат!

Вей! Сърце ми страдно

сега диша жадно

твоя аромат!…

То сега живее,

чувствува, мечтай,

тръпне и лудее,

иска да възпее

своя роден край!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.